## Juan Carlos Valderrama destaca l’aposta de la Generalitat per l’especialització i l’excel·lència de la formació que impartix a les policies locals

*** El conseller d’Emergències i Interior ha assistit en l’Institut Valencià de Seguretat Públiques i Emergències (IVASPE) a la clausura dels cursos per a l’accés a diferents categories de la Policia Local
* La Conselleria tramitarà d’ofici felicitacions públiques als millors expedients per a reconéixer institucionalment l’excel·lència acadèmica de l’alumnat**

El conseller d’Emergències i Interior, Juan Carlos Valderrama, ha destacat “l’aposta ferma” de la Generalitat per “l’especialització, l’excel·lència i la millora contínua” de la formació que impartix a les policies locals, que, tal com ha remarcat, complixen un paper essencial com a garants de la protecció i el benestar de la ciutadania.

El conseller ha fet estes declaracions en l’acte organitzat per l’Institut Valencià de Seguretat Pública i Emergències (IVASPE) per a la clausura de les tres edicions del curs bàsic d’accés a la categoria d’agent de la Policia Local i del curs selectiu de l’escala executiva per a l’accés a la categoria d’oficial de la Policia Local.

Valderrama ha realçat el nou pla anual de formació de l’IVASPE, especialment orientat a “anticipar necessitats i enfortir competències dels cossos de Policia Local”, així com “l’impuls a la innovació, tant pedagògica, amb cursos específics per al professorat, com investigadora, mitjançant el desenrotllament del Pla estratègic d’investigació en seguretat i emergències”.

Així mateix, el conseller ha anunciat la tramitació d’ofici de felicitacions públiques als millors expedients amb l’objectiu de “reconéixer institucionalment l’excel·lència acadèmica de l’alumnat”.

“Este acte és, abans de res, un reconeixement a l’esforç de tots vosaltres, a la vostra entrega i compromís amb el servici públic”, ha subratllat el conseller durant la clausura d’estos cursos, que han format en les diferents categories de la Policia Local 608 alumnes.

Com a novetat, enguany la cerimònia ha inclòs a més, l’entrega de diplomes als millors expedients de cada curs “com a símbol d’excel·lència i exemple de dedicació per a tots”, ha assenyalat el titular d’Emergències i Interior.

Valderrama ha subratllat també que la Policia Local representa “la proximitat, la confiança i la seguretat de saber que sempre hi ha algú disposat a actuar amb rapidesa, amb responsabilitat i amb vocació de servici”.

El conseller ha defés, d’altra banda, en la seua intervenció el paper que han d’exercir les institucions per a enfortir el sistema de seguretat, perquè, segons ha assenyalat, “la protecció dels drets, la llibertat i la convivència exigixen inversió, compromís i planificació”.

Així mateix, s’ha referit a l’esforç que es fa des de l’IVASPE per a oferir una formació adaptada a les necessitats de la societat valenciana, a través d’una oferta que reforça la professionalització dels cossos i servicis que treballen per a garantir la seguretat pública i la gestió de les emergències.

Fecha: 18/10/2025